સત્તાવિરોધી લહેરની સાથે બેએક વર્ષથી ચાલી રહેલા એજન્ડાઓને લઇને ભાજપ આ વખતે જનતા સમક્ષ જવામાં ખચકાટ અનુભવી રહ્યો છે અને પ્રજાના તમતમતાં સવાલોના તીર ખમવા મુશ્કેલ લાગી રહ્યાં છે. ત્યારે 56ની છાતીવાળા તરીકે પ્રસ્થાપિત કરાયેલા નમોના ખભે ભાથું મૂકી તૂણીર ચલાવવાના છે. કેન્દ્રમાં ભાજપ સરકાર હોય ને કોઇપણ આગળપાછળના કારણોસર ગુજરાતમાંથી સત્તા ગુમાવવી ન પડે તે માટે ગુજરાત ભાજપ મોવડીમંડળ કોઇ ચાન્સ લેવા માગતું નથી. આ સંજોગોમાં જેમ આપણે વડાપ્રધાન નરેન્દ્ર મોદીને યુપી વિધાનસભા ચૂંટણીઓ દરમિયાન રાતદિવસ એક કાર્યકર્તાની ઢબે રેલીઓ પર રેલીઓ સંબોધતાં, ફરી વળતાં જોયાં હતાં તેવો લહાવો ગુજરાતની જનતાને પણ આ ચૂંટણીમાં મળવાનો એ નક્કી થઇ ગયું છે. એકલા નરેન્દ્ર મોદી જ ગુજરાતમાં ઓછામાં ઓછી ત્રીસેક જાહેરસભામાં નાનોમોટો ભાગ લેશે. આ જોતાં ભાજપ દ્વારા ગુજરાતની ભાજપ સરકાર કરતાં એકલા નમોની કામગીરીનો આધાર પ્રચાર દરમિયાન લેવામાં આવશે.